Inwoners verbrand vermeende verkragter | Netwerk24
Deur Cara-Lee Dorfling 12 September 2018 17:37
'n Vermeende verkragter is Woensdagoggend dood toe 'n groep ontstoke inwoners van Motherwell in Port Elizabeth hom aan die brand gesteek het.
Die polisie in Port Elizabeth het die man se verkoolde lyk, met die brandende bande nog op hom gepak, op die toneel tussen die informele woonbuurte NU10 en NU1 aangetref.
Sy hande en voete was ook met draad vasgebind.
Kapt. André Beetge, polisiewoordvoerder, sê die man het onherkenbaar verbrand en sy identiteit is nog onbekend.
Die polisie is Woensdag om 08:30 na die toneel uitgeroep, maar was te laat om die man te red.
Beetge sê die polisie het die man se lyk tussen 'n groep opslaanhuise gekry.
'n Skare het rondom die moordtoneel saamgedrom, maar wou nie met die polisie oor die voorval praat nie.
Na bewering het die vermoorde man 'n persoon in die gemeenskap verkrag, maar Beetge sê die polisie kan dit nie bevestig nie.
"Die polisie veroordeel die optrede van die gemeenskap ten sterkste en vra die gemeenskap om eerder inligting aan die polisie deur te gee."
Hy sê 'n saak van moord word ondersoek en die polisie vra hulp met die identifisering van die vermoorde man.